○○君之所貴者，仁也。臣之所貴者，忠也。

父之所貴者，慈也。子之所貴者，孝也。兄之

所貴者，友也。弟之所貴者，恭也。夫之所貴

者，和也。婦之所貴者，柔也。事師長貴乎禮

也，交朋友貴乎信也。見老者，敬之。見幼者

，愛之。有德者，年雖下於我，我必尊之；不

肖者，年雖高於我，我必遠之。慎勿談人之短

，切莫矜己之長。仇者以義解之，怨者以直報

之，隨所遇而安之。人有小過，含容而忍之；

人有大過，以理而諭之。勿以善小而不為，勿

以惡小而為之。人有惡，則掩之；人有善，則

揚之。處世無私仇，治家無私法。勿損人而利

己，勿妒賢而嫉能。勿稱忿而報橫逆，勿非禮

而害物命。見不義之財勿取，遇合理之事則從

。詩書不可不讀，禮義不可不知。子孫不可不

教，童僕不可不恤。斯文不可不敬，患難不可

不扶。守我之分者，禮也；聽我之命者，天也

。人能如是，天必相之。此乃日用常行之道，

若衣服之於身體，飲食之於口腹，不可一日無

也，可不慎哉！